Document ID: 32008R0753

РЕГЛАМЕНТ (ЕО) № 753/2008 НА КОМИСИЯТА
от 31 юли 2008 година
за изменение на Регламент (ЕО) № 1299/2007 за признаване на групи от хмелопроизводители
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1234/2007 на Съвета от 22 октомври 2007 година за установяване на обща организация на селскостопанските пазари и относно специфични разпоредби за някои земеделски продукти („Общ регламент за ООП“) (1), и по-специално член 127 във връзка с член 4 от него,
като има предвид че:
(1)
Регламент (ЕО) № 1952/2005 на Съвета от 23 ноември 2005 г. относно общата организация на пазара на хмел (2) трябва да бъде отменен, считано от 1 юли 2008 г., съгласно член 201, параграф 1, буква в) от Регламент (ЕО) № 1234/2007 („Общ регламент за ООП“).
(2)
Някои от определените в Регламент (ЕО) № 1952/2005 разпоредби, засягащи групи на производители, не са намерили място в Общия регламент за ООП. За да бъде гарантирано правилното функциониране на сектора на хмела и в бъдеще, е необходимо посочените разпоредби да се заложат в Регламент (ЕО) № 1299/2007 на Комисията от 6 ноември 2007 година за признаване на групи от хмелопроизводители (3).
(3)
В член 122 на Общия регламент за ООП са определени общите условия за признаване на организации на производители от държавите-членки. Тези условия следва да бъдат специфицирани за сектора на хмела. От съображения за съгласуваност терминът „групи от производители“ следва да бъде използван и в бъдеще.
(4)
За да се избегне дискриминирането на отделни производители и да се осигури единност и ефикасност на предприетите действия, следва да бъдат определени изисквания, валидни за цялата Общност, на които групите от производители трябва да отговарят, за да бъдат признати от държавите-членки. За постигане на ефективна централизация на доставките е необходимо по-специално групите да бъдат с размери, осигуряващи икономическа жизнеспособност, и целият обем на продукцията на членуващите в тях производители да се пласира на пазара или директно от групите или от производителите, в съответствие с общи правила.
(5)
Регламент (ЕО) № 1299/2007 следва да бъде съответно изменен.
(6)
Мерките, предвидени в настоящия регламент, са в съответствие със становището на Управителния комитет за общата организация на селскостопанските пазари,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 1299/2007 се изменя, както следва:
1.
Член 1 се заменя със следния текст:
„Член 1
1. Органът, компетентен за признаването на организации на производители според разпоредбите на член 122 от Регламент (ЕО) № 1234/2007 (4) наричани по-долу „групи от производители“, е държавата-членка, на чиято територия е регистрирано седалището на групата от производители.
2. Държавите-членки признават групи от производители, които са подали заявления за признаване и отговарят на следните общи условия:
а)
да са юридически лица или да притежават достатъчен юридически статут съгласно националното законодателство, за да са носители на права и задължения;
б)
да прилагат общи правила за производство и първия етап на пазарното предлагане по смисъла на втора алинея;
в)
техният устав да включва задължение на производителите, които са членове на групата, да:
i)
спазват общите правила за производство и решенията за сортовете, които да се отглеждат;
ii)
пласират цялата си продукция чрез групата;
г)
да предоставят доказателство за осъществяване на икономически оправдана дейност;
д)
да изключват, в рамките на своята сфера на дейност, всякакъв вид дискриминация по отношение на производители или групи от производители в Общността, по-специално във връзка с тяхната националност или място на установяване;
е)
да гарантират на всички производители, които се ангажират да спазват устава на организацията, правото да членуват в групата без дискриминация;
ж)
уставът им да предвижда разпоредби, гарантиращи, че членовете на групата, които желаят да се откажат от членството си, могат да направят това след като са членували в организацията най-малко три години и при условие че информират групата за намерението си най-малко една година преди да я напуснат, без да се нарушават националните закони или нормативни актове, които защитават в някои конкретни случаи кредиторите или групата срещу финансовите последици, които може да има напускането на един от членовете, или не позволяват напускането да става през финансовата година;
з)
уставът им да включва задължението за водене на отделно счетоводство за дейностите, за които са получили одобрение;
и)
да нямат доминираща роля в Общността.
Първият етап на пазарното предлагане представлява продажбата на хмел от самия производител или, при група производители, продажбата на хмел от членовете ѝ на търговци на едро или на предприятия потребители.
3. Задължението, предвидено по силата на параграф 2, буква в), не се отнася за продукти, включени в договори за продажба, сключени от производителите преди да станат членове на групата от производители, при условие че последната е била информирана и е дала одобрението си за тях.
4. Независимо от разпоредбите на параграф 2, буква в), подточка ii), когато бъдат съответно упълномощени от групата на производители и при посочените от нея условия, членовете ѝ могат да:
а)
заменят задължението да пласират цялата си продукция чрез групата от производители, предвидено по силата на параграф 2, буква в), подточка ii), със задължение да предлагат на пазара продуктите си съобразно общите правила, залегнали в устава на организацията, за да гарантират правото на групата от производители да наблюдава и контролира продажните цени, които тя трябва да одобри, като при неизпълнение на това условие групата е задължена да изкупи съответното количество хмел на по-висока цена;
б)
предлагат на пазара продукти, които по своите характеристики не попадат в обхвата на търговската дейност на тяхната група от производители, чрез други групи от производители, посочени от тяхната група.
5. Общите правила, посочени в параграф 2, буква б) и буква в), подточка i), се определят в писмен вид. Тези правила обхващат поне:
а)
относно производството:
i)
разпоредби относно използването на един или повече определени видове при подновяване на насаждения или създаване на нови такива;
ii)
разпоредби относно спазването на определени методи на обработване и растителна защита;
iii)
разпоредби относно събиране на реколтата, сушене и, когато е необходимо, подготовка за продажба;
б)
по отношение на пускането на пазара, особено във връзка с концентрацията и условията за предлагане:
i)
общи разпоредби, уреждащи продажбите на групата;
ii)
разпоредби, свързани с количествата, които производителите имат разрешение да продават, както и правилата, въз основа на които се извършват тези продажби.
2.
В член 2 параграф 2 се заменя със следното:
„2. Съгласно процедурата, посочена в член 195, параграф 2 от Регламент (ЕО) № 1234/2007, на държава-членка може да бъде разрешено, по нейно искане, да признае група, чиито регистрирани площи обхващат по-малко от 60 хектара, ако тези площи са разположени в признат производствен район, който покрива по-малко от 100 хектара.“
Член 2
Настоящият регламент влиза в сила в деня след публикуването му в Официален вестник на Европейския съюз.
Той се прилага от 1 юли 2008 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 31 юли 2008 година.

Labels: 18
17
6